पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. शहर की मस्जिदों में शब-ए-मिराज पर्व को अकीदत के साथ मनाने की तैयारियां जोरों पर हैं। मस्जिदों को खास तौर पर रंग-बिरंगी रोशनी से सजाया जा रहा है। घरों में भी नमाज अता करने के लिए विशेष प्रबंध किए जा रहे हंै। इस दिन मुस्लिम समुदाय के लोग रात भर इबादत कर अल्लाह से गुनाहों की माफी मांगते हैं।
इस्लामी कैलेंडर के अनुसार माह-ए-रज्जब की 27 तारीख को शब-ए-मिराज का पर्व मनाया जाता है, जो हिंदू कैलेंडर के मुताबिक छह जून पड़ती है। इसके तहत गुरुवार की रात को मुस्लिम क्षेत्र के लोग अल्लाह की इबादत करेंगे और शुक्रवार को रोजा रखेंगे। इसके अलावा, मस्जिदों और घरों में एक दूसरे को बधाई देने का सिलसिला भी जारी रहेगा।
बरकतों व तोहफों वाला दिन
किला रोड स्थित लाल मस्जिद के प्रधान नावेद अहमद ने बताया कि इस दिन की इस्लामिक तारीख में काफी अहमियत है। यह दिन बरकतों व तोहफों वाला होता है। शब-ए-मिराज के दिन यात्रा के दौरान पैगम्बर साहब को अल्लाह की तरफ से अपने बंदों के लिए पांच वक्त की नमाज और एक माह के रोजे का तोहफा मिला।
उन्होंने बताया कि यह सफर पैगम्बर साहब का रूहानी सफर है। पैगंबर मुहम्मद साहब की इस यात्रा की याद में मुस्लिम समाज के पुरुष मस्जिद में और महिलाएं घरों मे अल्लाह की इबादत करती हैं।
मिराज का ऊंचा है मुकाम
इस्लाम धर्म में मिराज लफ्ज का ऊंचा मुकाम है। इसका अर्थ है, ऊपर उठना व मुलाकात करना। इस दिन जो बंदा सच्चे मन से नमाज अता करता है, वह अल्लाह के काफी करीब होता है और उस पर उनकी जीवन भर विशेष कृपा रहती है।
इसलिए मनाते हैं शब-ए-मिराज
शब-ए-मिराज पैगम्बर इस्लाम के आसमानी सफर और अल्लाह से मुलाकात की खुशी में मनाया जाता है। पैगम्बर हजरत मुहम्मद साहब इसी रात स्वर्ग की यात्रा पर गए। इस रात को मिराज की रात भी कहते हैं। वहीं, इसी रात हजरत मुहम्मद साहब ने अल्लाह से मुलाकात की।
यात्रा के दौरान पैगम्बर मुहम्मद साहब की मूसा और इब्राहीम समेत दूसरे नबियों (ईश्वर के दूतों) से भी मुलाकात हुई। इस यात्रा को ‘रात की यात्रा’ भी कहा जाता है। कुरान के मुताबिक इस यात्रा का पैगम्बर साहब के लिए बड़ा महत्व है, जो अरब के मक्का शहर से शुरू होकर येरुशलम स्थित अल अक्सा मस्जिद होते हुए स्वर्ग तक की गई थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn